Cuneiform Tablet Kt 87/k 249 (AMMK 1995 156f.)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-ku-pì-a-šur qí-bi₄-ma um-ma ba-zi-a-ma be-lí a-ta a-na-kam i-nu-mì IGI ru-ba-im a-šu-mì ší-im ḫi-ni-ša-nim ni-zi-zu šu-ut ṭup-pá-am ša kà-ri-im iš-ta-me-ma a-wa-tum ša ru-ba-im da-ni-ša-ma dam-qá um-ma ru-ba-um a-di 10 u₄-me-e na-aṣ-pì-a-tù-a li-iṣ-pu-a-ma ma-lá a-ba-ú-a iš-pu-ru-ni ší-im ḫi-ni-ša-nim a-ša-qal ú ša ir be-e-kà a-pá-lá-as-kà 25 ma-na KÙ.BABBAR ḫu-bu-lam ša ḫa-nu ú-ṣa-ḫa-ar ú-e-ša-ni-ma ma-mì-tám ta-mì-a-ni ur-ki-tám-ma a-nu-wa DUMU GAL-a-šur li-bi₄-i ru-ba-im uš-ta-ni um-ma šu-ut-ma mì-nam ší-im ḫi-ni ša-nim a-na ba-zi-a ta-da-an ba-zi-a šu-um-šu IR-dum ša ru-ba-i a-ší-ra-am ú-lá i-šu ma-nu-um e-ša-ar-ša a-wi-lam du-uk-ma ḫi-ni-ša-nam ki-a-ma ta-ta-ba-al i pì-i a-nu-ma iš-tù 10 ITU.KAM a-na mu-a-tim i-na ki-šé-er-ší-im na-ad-a-ku ú KÙ.BABBAR-áp a-lim{ki} a-šur a ḫa-lu-qí-im i-za-az be-lí a-ta lu šu-um-kà a-na a-lim{ki} a-ma-kam IGI kà-ri-im i-na pì-kà ki-ma ša a-šur a-wa-tum da-mì-iq-tum lu-úṣ-a-ma kà-ru-um ší-íp-ri a-ṣé-er ru-ba-im li-iš-pu-ra-ma KÙ.BABBAR-áp a-lim{ki} a-šur lá i-ḫa-li-iq ú a-na-ku i ki-šé-er-ší-im i lá i-dim lá a mu-a-at a-na ru-ba-im mì-ma ú-lá ḫa-bu-lá-ku a-na 16 GÍN KÙ.AN ša i-dí-na-ni iš-tù ša-bu-ú 25 ma-na KÙ.BABBAR a-na-ku i li-bi₄-šu i-ši be-lí a-ta lu IR-ad-kà a-na-ku i-ḫi-id-ma lu šu-um-kà